LV Eiropas Savienības Oficiālais Vēstnesis C 351/24

Grozījuma pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 351/12)

Šī publikācija dod tiesības izteikt iebildumus pret grozījuma pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

CARCIOFO SPINOSO DI SARDEGNA

ES Nr.: IT-PDO-0105-01325 – 7.4.2015.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Consorzio di Tutela del Carciofo Spinoso di Sardegna D.O.P. Corso Europa 33 07039 Valledoria (SS) ITALIA Tālr./fakss +39 079582248 E-pasts: carcspindisardegna@tiscali.it

ACVN Carciofo Spinoso di Sardegna aizsardzības biedrībai ir tiesības iesniegt grozījuma pieteikumu Lauksaimniecības un mežsaimniecības ministrijas 2013. gada 14. oktobra Dekrēta Nr. 12511 13. panta 1. punkta nozīmē.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☐ Izcelsmes apliecinājums — ☒ Ražošanas metode — ☒ Saikne — ☐ Marķējums — ☒ Cits [Iepakošana]

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Prasīts grozīt šādu specifikācijas 2. panta tekstu:

“Krāsa: zaļa ar dažādiem violeti brūniem toņiem”;

aizstāj ar:

“Krāsa: zaļa, reizumis ar plašiem violeti brūniem virskrāsas plankumiem;”.

Grozījums kļuvis vajadzīgs tāpēc, ka krāsas toņi, kaut arī ir raksturīgi produktam, reizēm ir mazāk saskatāmi, jo kļūst bāli un pietiekami nekontrastē ar seglapu pamatkrāsu. Šā īpašā faktora dēļ var rasties novērtēšanas un interpretācijas grūtības, uz vietas veicot produkta atbilstības pārbaudi.

Prasīts svītrot šādu punktu par ACVN Carciofo Spinoso di Sardegna produkta ķīmiskajām īpašībām:

“dzelzs – vairāk par 0,80 mg uz 100 g sausnas.”.

Rezultāti, ko ieguva, analizējot paraugus, lai noskaidrotu dzelzs (Fe) saturu artišoku ziedkopu pumpuros 2013.–2014. ražas gadā salīdzinājumā ar to, kāds tajos bija 2012.–2013. ražas gadā, liecina par ievērojamu vidējo rādītāju atšķirību (P < 0,001): 2012.–2013. gadā – 0,55 ± 0,17 mg/100 g, bet 2013.–2014. gadā – 1,25 ± 0,54 mg/100 g.

Dzelzs satura mainīgumu augu audos dažādos ražas gados var izskaidrot ar laikapstākļu atšķirībām, it īpaši ar nokrišņu sadalījumu, kas var ietekmēt dzelzs pieejamību augsnē.

Tāpēc dzelzs saturu nevar izmantot par parametru ar ACVN Carciofo Spinoso di Sardegna apzīmētā produkta raksturošanai, jo šis parametrs, būdams ļoti mainīgs, apdraudētu produkta sertificēšanu, neraugoties uz to, ka produkts iegūts, ievērojot visus pārējos norādījumus, kas uzskaitīti tā specifikācijā. Tādēļ ir jāizdara grozījums specifikācijas 2. punktā, svītrojot dzelzs saturu no produkta ķīmisko īpašību saraksta.

Ražošanas metode

Specifikācijas 5. pantu prasīts grozīt šādi:

tekstu: “Stādījumu biezība ir 0,7–1,2 augi uz m2”

aizstāj ar tekstu:

“Stādījumu biezība ir 0,6–1,2 augi uz m2. Stādījumu izmantošanas ilgums var būt viens vai vairāki gadi.”

Nepieciešamību paplašināt stādījumu intervālu, ļaujot samazināt augu skaitu uz kvadrātmetru, rada agrotehniskas prasības, kas saistītas ar [artišoku] audzēšanas pārvaldību, ražošanas mehanizāciju saimniecībās un vajadzību racionalizēt un uzlabot fitosanitārās aizsardzības noturību. Palielinot stādījumos attālumus starp augiem rindā, var nodrošināt labāku ražas novākšanas mašīnu kustību koordinēšanu, atvieglot ravēšanu un ierobežot kaitēkļu izplatīšanos. Mazāks minimālais augu skaits uz kvadrātmetru uzlabo arī gan augu kopšanas efektivitāti, gan augu ražību, it īpaši tad, ja izmanto uzlabotus klonus, kas ir iegūti mikropavairošanas ceļā un parasti ir spēcīgāki.

Visbeidzot, šāda augu skaita samazināšana ļauj ierobežot tādu slimību ietekmi kā neīstā miltrasa, miltrasa un puves, uzlabojot augiem aerāciju, kā arī uzlabojot fitosanitāro pasākumu efektivitāti un ierobežojot to skaitu.

Saikne

Prasītajai dzelzs satura svītrošanai no kvantitatīvi analizējamo parametru saraksta nav negatīvas ietekmes uz Carciofo Spinoso di Sardegna specifiku. Īpatnība, kas Carciofo Spinoso di Sardegna atšķir no visiem citiem artišokiem, līdztekus citām pazīmēm ir arī tā līdzsvarotā garša, ko piešķir ogļhidrātu un polifenolu saturs, kā arī zemais nātrija saturs. Tie ir faktori, kas vienmēr ļāvuši patērēt Carciofo Spinoso di Sardegna svaigu – ar to šā nosaukuma produkts atšķiras no citiem līdzīgiem un ir saistīts ar ražošanas apgabalu un tā zemi.

Iepakošana

Daļu:

“Carciofo Spinoso di Sardegna tirdzniecībā piedāvā šādos slēgtos iepakojumos ar piestiprinātu logotipu:

— uz paplātēm pa 2 līdz 12 veseliem un/vai sadalītiem ziedkopu pumpuriem,

— pārtikas produktiem paredzētos grozos pa 500 g līdz 5 kg,

— pārtikas iepakošanai paredzētās koka, kartona un plastmasas kastēs pa 4 līdz 60 ziedkopu pumpuriem”

aizstāj ar:

“Carciofo Spinoso di Sardegna tirdzniecībā piedāvā šādos slēgtos vai vaļējos iepakojumos ar piestiprinātu logotipu –

slēgti iepakojumi:

— uz paplātēm pa 1 līdz 12 veseliem un/vai sadalītiem ziedkopu pumpuriem,

— pārtikas produktiem paredzētos grozos pa 500 g līdz 5 kg,

— pārtikas iepakošanai paredzētās koka, kartona un plastmasas kastēs pa 1 līdz 60 ziedkopu pumpuriem, ar kātu vai bez tā, lielumā, kas piemērots katra veida iepakojumā ievietojamajam ziedkopu pumpuru skaitam;

vaļēji iepakojumi:

— iepakojumi, kuros ir veseli ziedkopu pumpuri (1–6) un kurus apsien ar pārtikas vidē lietojamu neviltojamu apsēju. Apsēju uzliek katram ziedkopu pumpuram vai vairākiem kopā, taču to skaits nedrīkst pārsniegt 6. Uz apsēja norāda nosaukuma logotipu un visu produkta specifikācijā paredzēto informāciju.”

Grozījumi, kas prasīti attiecībā uz iepakošanu un iesaiņošanu, ir vajadzīgi, lai atbilstu pastāvīgi mainīga tirgus prasībām un nodrošinātu lielāku pieejamību lielveikalu tīklos, kur produkts līdz šim ir maz sastopams – tam par iemeslu ir arī līdzšinējā iepakošanas kārtība. Ar grozījumu paredzēts ieviest atsevišķas vienības iepakojumus, terminu “kārbas” aizstāt ar vispārīgāku norādi – “iepakojumi”, lai darītu iespējamu arī citu tādu iepakojumu veidu izmantošanu, kā, piemēram, maisiņi un “flow-pack” iepakojumi, un, visbeidzot, ieviest vaļējus iepakojumus, lai Carciofo Spinoso di Sardegna tirdzniecībā varētu piedāvāt gan atsevišķās vienībās, gan saišķos (ne vairāk par sešiem ziedkopu pumpuriem katrā).

VIENOTS DOKUMENTS

CARCIOFO SPINOSO DI SARDEGNA

ES Nr.: IT-PDO-0105-01325 – 7.4.2015.

ACVN ( X ) AĢIN ( )

1. Nosaukums

Carciofo Spinoso di Sardegna

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Artišokus ar nosaukumu Carciofo Spinoso di Sardegna izaudzē no Cynara scolymus sugas vietējā ekotipa Spinoso Sardo augiem, un tiem raksturīgas šādas morfoloģiskās īpašības: augs daudzgadīgs, ar sakneni (rizomu), vidēji liels, galvenā ziedkopa atrodas 45–70 cm augstumā, habituss stāvs, ziedputekšņu daudz, ražu dod pakāpeniski. Lapas zaļas, lapu mala ar dzeloņsmailiem zobiņiem, lapas vidēja lieluma, pēc formas ļoti dažādas, lapu daudz, to plātne vesela, savukārt citas lapas šķeltas vai lielākoties plūksnaini daivainas. Ziedkopas pumpurs koniski ieapaļš, vidēji kompakts, vismaz 6 cm garš un 6–13 cm diametrā; ārējās seglapas zaļā krāsā, reizumis ar plašiem violeti brūniem virskrāsas plankumiem, tās ir lielas, iegarenas, lapu plātnes gals slaidi smails ar dzeltenu dzeloni; iekšējās seglapas salmu dzeltenā krāsā ar violetu dzīslojumu; ziedneša garums 10–40 cm (saskaņā ar Regulas (EK) Nr. 1466/2003 piešķirto atkāpi), bet tā biezums 1–3,5 cm.

Artišokiem ar ACVN Carciofo Spinoso di Sardegna jābūt ar šādām īpašībām.

Fizikālās īpašības: forma – ziedkopas pumpurs koniski ieapaļš, vidēji kompakts; krāsa – zaļa, reizumis ar plašiem violeti brūniem virskrāsas plankumiem; seglapām dzelteni dzeloņi; kāta struktūra – iekšējā daļa maz šķiedraina, mīksta un ēdama; ēdamā daļa – aizņem ne mazāk par 30 % no svaiga ziedkopas pumpura masas.

Ķīmiskās īpašības: ogļhidrātu saturs – ne zemāks par 2,5 g uz 100 g svaiga produkta; polifenolu saturs – ne zemāks par 50 mg uz 100 g sausnas; nātrijs – ne vairāk par 0,125 g uz 100 g sausnas.

Organoleptiskās īpašības: aromāts – stiprs dadžu un ziedu aromāts; konsistence – seglapas gaļīgas un pie pamatnes vienlaikus mīkstas un kraukšķīgas; garša – pilnīga, ar līdzsvarotu rūgtenumu un saldenumu, ko rada polifenolu un cinarīna atvasinājumu klātiene; savelkoša garša – artišoku dabisko sastāvdaļu tanīnu klātiene ir maz jūtama, jo to izraisīto garšu nomāc saldenās garšas pārsvars, ko rada ievērojamais ogļhidrātu daudzums. Carciofo Spinoso di Sardegna tradicionāli patērējot svaigā veidā, turklāt uzturā lietojot gan ziedkopas pumpurus, gan arī stiebru, pilnīgāk tiek izmantotas tajos ietilpstošās barības vielas. Ar ACVN var pārdot tikai “ekstra” un “I” šķiras Carciofo Spinoso di Sardegna artišokus.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visus Carciofo Spinoso di Sardegna ražošanas posmus veic 4. punktā noteiktajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai Carciofo Spinoso di Sardegna būtu labi saglabājušies tradicionālajam patēriņam svaigā veidā, tad, ievērojot to, ka produkts viegli bojājas – ziedkopu pumpuri, stiebri un lapas zaudē gan svaigumu, gan arī spīdumu un turgescenci [šūnu spraigumu] – artišoku pārcilāšana jāsamazina līdz minimumam, un tie jāiepako tūliņ pēc ražas novākšanas. Šādas prasības izpilde nodrošina svaiguma saglabāšanos, tādējādi samazinot oksidāciju un transpirāciju, kuru dēļ pretējā gadījumā produkts bojātos, zaudējot tam raksturīgās fizikālās, organoleptiskās un ķīmiskās īpašības.

Tirdzniecībā produktu Carciofo Spinoso di Sardegna piedāvā šādos slēgtos vai vaļējos iepakojumos ar piestiprinātu logotipu –

slēgti iepakojumi:

— uz paplātēm pa 1 līdz 12 veseliem un/vai sadalītiem ziedkopu pumpuriem,

— pārtikas produktiem paredzētos grozos pa 500 g līdz 5 kg,

— pārtikas iepakošanai paredzētās koka, kartona un plastmasas kastēs pa 1 līdz 60 ziedkopu pumpuriem, ar kātu vai bez tā, lielumā, kas piemērots katra veida iepakojumā ievietojamajam ziedkopu pumpuru skaitam;

vaļēji iepakojumi:

— iepakojumi, kuros ir veseli ziedkopu pumpuri (1–6) un kurus apsien ar pārtikas vidē lietojamu neviltojamu apsēju. Apsēju uzliek katram ziedkopu pumpuram vai vairākiem kopā, taču to skaits nedrīkst pārsniegt 6. Uz apsēja norāda nosaukuma logotipu un visu produkta specifikācijā paredzēto informāciju.

Atļauti ir arī materiāli, ko par piemērotiem šā produkta iepakošanai atzīst attiecīgie spēkā esošie Kopienas noteikumi. Katrā iepakojumā jābūt vienas un tās pašas [tirdzniecības] šķiras Carciofo Spinoso di Sardegna artišokiem. Turklāt iepakojuma satura redzamajai daļai jāatspoguļo viss saturs.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojumiem piestiprinātajām etiķetēm jānorāda: “Carciofo Spinoso di Sardegna” DOP [ACVN Carciofo Spinoso di Sardegna] un Kopienas logotips; šķira (“ekstra” vai “I”); izmērs; ziedkopu pumpuru skaits; jebkura cita norāde, kas paredzēta spēkā esošajos tiesību aktu noteikumos; logotips.

Nosaukuma logotipu veido dzeloņainais artišoks, kurš, tā ziedkopā iezīmējot smaidu, stilizēti attēlots kā cilvēciņš; tādējādi dārzeņa galviņa kļuvusi līdzīga “īstai” galvai; lapas pārvērtušās par plaši atplestām rokām draudzīgā un viesmīlīgā žestā. Šāds attēls rada iespaidu, ka produktam ir saldena garša, kaut arī pēc izskata tas ir dzeloņains.

D.O.P. [ACVN] uz etiķetes norāda ar skaidriem, neizdzēšamiem burtiem, kas pēc krāsas krasi atšķiras no etiķetes krāsas un labi izceļas uz pārējo norāžu fona, kuru izmērs ir divreiz mazāks par burtiem, ar kādiem uzrakstīts D.O.P. Ir aizliegts aizsargātajam cilmes vietas nosaukumam pievienot apzīmējumu, kas nav skaidri paredzēts noteikumos, taču ir atļauts lietot uzņēmuma oficiālo nosaukumu vai privātus zīmolvārdus ar nosacījumu, ka tiem nav slavinošs vai patērētāju maldinošs raksturs.

4. Ģeogrāfiskā apgabala īsa definīcija

Carciofo Spinoso di Sardegna audzē un iesaiņo audzēšanas apgabalos, kas ietilpst šādu pašvaldību teritorijās.

Cagliari provincē: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A), Ussana, Uta, Villanovafranca, Villaputzu, Villasimius, Villasor un Villaspeciosa.

Carbonia–Iglesias provincē: Giba, Masainas, Piscinas, San Giovanni Suergiu, Santadi, Sant’Anna Arresi, Tratalias un Villaperuccio.

Medio Campidano provincē: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro un Villamar.

Oristano provincē: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani un Zerfaliu.

Nuoro provincē: Dorgali, Galtellì, Irgoli, Loculi, Onifai, Orosei, Posada, Siniscola un Torpè.

Ogliastra provincē: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia un Tortolì.

Sassari provincē: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso un Tissi.

Olbia–Tempio provincē: Badesi, Budoni un San Teodoro.

Visas minētās teritorijas veido tradicionālo Carciofo Spinoso di Sardegna audzēšanas apgabalu. Mūsdienās šajās teritorijās visas augšņu īpašības un klimatiskie apstākļi ir piemēroti šo artišoku audzēšanai, un tajās attiecīgi uzkrāta pieredze, izveidojušās tradīcijas un attīstījušies agrotehniskie paņēmieni, kas kopumā garantē, ka produkts atbilst tam raksturīgajām īpašībām.

5. Saikne ar ģeogrāfisko apgabalu

Visām augsnēm 4. punktā noteiktajā apgabalā, kurās audzē Carciofo Spinoso di Sardegna, ir aluviāla izcelsme, tās ir svaigas, bagātas ar fosforu, dzelzi, magniju, kalciju, kāliju un organisko vielu, šo augšņu reakcija ir lielākoties neitrāla vai vāji bāziska.

Ziemas vidējā temperatūra ir 11,3 °C, bet vasaras – aptuveni 24 °C. Salnas sastopamas ļoti reti, bet sniegs ir ārkārtēja parādība. Lietus sadalījums gadā ir ļoti nevienmērīgs, visvairāk līst ziemā, bet vasarā lietus nav gandrīz nemaz.

Carciofo Spinoso di Sardegna raksturīgās īpašības ir patīkamā, tikai nedaudz savelkošā garša, ko rada rūgtenās un saldenās garšas līdzsvars, un maigais mīkstums, kas dara to patērējamu svaigā veidā. Citas raksturīgas īpašības ir bagātīgais polifenolu daudzums un citas barības vielas, kā arī sevišķi zems nātrija saturs.

Visbeidzot, svarīgs ir arī ziedkopas īpašais veidojums – cieši viena otrai piekļāvušās seglapas pasargā artišoku no kaitīgu ārēju vielu iekļūšanas, tādējādi nodrošinot, ka tajā nav slimību perēkļu.

Raksturīgās īpašības, kas veido pamatu pieteikumam atzīt Carciofo Spinoso di Sardegna par produktu ar ACVN un kas atšķir to no pārējiem līdzīgiem tirdzniecībā pieejamajiem produktiem, ir šādas: patīkama, tikai nedaudz savelkoša garša, ko rada rūgtenās un saldenās garšas līdzsvars, maigs mīkstums, kas dara to patērējamu svaigā veidā, bagātīgs barības vielu daudzums ar stipri attīrošu iedarbību uz cilvēka organismu (diurēzes stimulācija, aknu detoksikācija (atindēšana), holesterīna daudzuma samazināšana asinīs), ievērojami daudz ogļhidrātu, minerālsāļi, dzelzs, kālijs, fosfors un dažādi, it īpaši A grupas, vitamīni.

Šādu īpašību pamatā ir artišoku ciešā saikne ar Sicīlijas salu, kas ir sevišķi piemērota to audzēšanai gan tradicionālās agrotehnikas, gan labvēlīgo augsnes morfoloģisko īpašību un klimatisko apstākļu ziņā. Ievērojamais kalcija, magnija un kālija daudzums, kādu satur vairums augšņu, kurās audzē artišokus, ir galvenais faktors, kas nosaka šim augam raksturīgo izturību pret tādiem nelabvēlīgiem laika apstākļiem kā augstas temperatūras un zems relatīvais gaisa mitrums. Līdzīgā kārtā šīs “svaigās”, dziļās augsnes, kurām ir lielākoties aluviāla izcelsme un kurās nav stāvošu ūdeņu, nosaka barības vielu optimālu cirkulāciju, nodrošinot to, ka augi pietiekamā daudzumā uzņem fosforu, dzelzi un kāliju, kā arī citus minerālelementus, kas veido 5.2. punktā aprakstītās Carciofo Spinoso di Sardegna raksturīgās īpašības.

Klimatiskie faktori ietekmē Carciofo Spinoso di Sardegna kvalitāti, jo nosaka auga galveno fizioloģisko procesu norisi – fotosintēzi un ūdens un barības vielu uzņemšanu. Carciofo Spinoso di Sardegna kvalitātes veidošanā ļoti svarīgs klimatiskais faktors ir gaisma un jo īpaši saules starojuma intensitāte, kas arī ziemas mēnešos ietekmē tādu barības vielu rezervju veidošanu kā ogļhidrāti, kuri nosaka artišoka garšu, darot to īpaši piemērotu patērēšanai svaigā veidā. Visbeidzot, jāmin arī tas, ka saulesgaismas stiprums visā ražošanas apgabalā ir vienāds, tāpēc artišoku audzēšanas teritoriju atrašanās vietu dažādība ģeogrāfiskā platuma ziņā auga fizioloģiskās norises neietekmē – tas gan ziemeļu, gan dienvidu apgabalos attīstās labi.

Līdztekus vides piemērotībai šīs kultūras audzēšanai liela nozīme ir tādiem cilvēkfaktoriem kā tradīcija, pieredze, prasme un roku darbs – ražas novākšana, šķirošana un kalibrēšana ļauj izraudzīties vislabākos artišokus. Atstiebrošanas [dicioccatura] un “atdadžošanas” [scarducciatura] darbības, ko veic, izmantojot augsti kvalificētu vietējo darbaspēku, nodrošina kvalitātes prasībām atbilstoša produkta ieguvi. Cilvēka prasme nodrošina agrotehnisko pasākumu pareizu izpildi – piemērotākā stādīšanas laika izvēle, stādījumu blīvuma ievērošana, apūdeņošana, mēslošana, augu aizsardzības īstenošana, kā arī artišoku audzēšana vienā un tajā pašā vietā no 1 līdz 3 gadiem; tādējādi augi izaug spēcīgi un ir dabīgi labi piemēroti Carciofo Spinoso di Sardegna ieguvei patēriņam svaigā veidā.

Vēsturiski artišoku ražošana, kultūra un jo īpaši to saikne ar vidi aizsākusies jau feniķiešu laikā un cauri gadsimtiem turpinājusies līdz mūsu dienām, kad artišoku audzēšana ir viena no galvenajām lauksaimnieciskās ražošanas nozarēm gan Sardīnijas salas, gan arī visas valsts tautsaimniecībā. Rakstu avotos liecības par artišoku audzēšanu Sardīnijā atrodamas jau ar XVIII gadsimta otro pusi – dižciltīga Sasaru (Sassari) iedzīvotāja Andreas Mankas dell'Arkas (Andrea Manca dell’Arca) traktātā, kas ievietots viņa darbā “Sardīnijas lauksaimniecība” (Agricoltura di Sardegna), kurš publicēts 1780. gadā un kurā viena nodaļa nosaukta šādi: “Dadzis un artišoks. Izplatības areāls. Šķirne. Audzēšana. Izmantojums.” (Cardo e Carciofo. Propagazione. Varietà. Coltivazione. Uso.) Pierādījums tam, ka Carciofo Spinoso di Sardegna artišoki audzēti pagājušā gadsimta pirmajās desmitgadēs, rodams arī Maksa Leopolda Vāgnera (Max Leopold Wagner) rakstā “Sardīnijas lauku dzīve valodas spogulī” (Das ländliche Leben Sardiniens im Spiegel der Sprache), kas 1921. gadā publicēts Heidelbergā, Vācijā. Kopš XX gadsimta pirmajām desmitgadēm Sardīnijā strauji norisinās lauksaimniecības atjaunotne, un lauksaimnieciskā ražošana, arī artišoku audzēšana, no pašpatēriņa apmierināšanas pāriet uz nozaru specializāciju un produkcijas pārdošanu gan valsts, gan starptautiskā tirgū. Šajā lielajā tirdzniecības attīstības laikā Carciofo Spinoso di Sardegna popularitāte vēršas plašumā; patiešām, kā liecina vairāki rakstu avoti, “Itālijas pussalas tirgos artišoku, protams, nepārdeva bez attiecīga nosaukuma; “izaudzēts Sardīnijā” faktiski bija produktu kvalitātes un izcelsmes apliecinājums jau ar XX gadsimta pirmajiem gadiem, un patērētāju vidū tie bija pieprasīti”. Šā produkta vēsturiskā izcelsme gadsimtu gaitā mudināja patērētāju Carciofo Spinoso di Sardegna artišokus identificēt ar pašas Sardīnijas tēlu tādā mērā, ka valodā nosaukums Carciofo Spinoso di Sardegna ir kļuvis vispārlietojams un tiek norādīts dažādu restorānu ēdienkartēs, uzņēmumu etiķetēs un tirdzniecības pavaddokumentos; tādējādi rodas vajadzība šāda nosaukuma nostiprinājušos lietojumu padarīt oficiālu, lai saikne starp produkta raksturīgajām īpašībām un Sardīnijas teritoriju būtu nesaraujama, pasargājot patērētājus un ražotājus no šā nosaukuma neatbilstīgas un nepiemērotas lietošanas iespējas.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, aizsargātā cilmes vietas nosaukuma Carciofo Spinoso di Sardegna atzīšanas pieteikumu 2015. gada 20. februārī publicējot Itālijas Republikas Oficiālā Vēstneša (Gazzetta ufficiale della Repubblica italiana) 42. numurā.

Produkta specifikācijas konsolidētā redakcija ir pieejama šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājaslapu (www.politicheagricole.it), uzklikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.